b'\n_START_ARTICLE_\nRobert Goter\n_START_SECTION_\nRojstvo\n_START_PARAGRAPH_\nGoter se je rodil 1. aprila leta 1976 v Slovenj Gradcu, o\xc4\x8detu Viliju, navdu\xc5\xa1enemu \xc5\xa1ahistu in materi Mariji. Prvih 6 let \xc5\xbeivljenja je pre\xc5\xbeivel v Velenju, kjer je \xc5\xbee kot otrok rad poslu\xc5\xa1al doma\xc4\x8do glasbo. Prvo pesem, ki se jo je Goter nau\xc4\x8dil je bila ljudska pesem; Jaz pa pojdem na Gorenjsko. Pokazal mu jo je stric Ladi na njegovi harmoniki._NEWLINE_Ko se je z mamo Marijo preselil v \xc5\xa0entilj je v 2. razredu osnovne \xc5\xa1ole od o\xc4\x8dima Martina v dar dobil svojo prvo harmoniko, ki je bila stara okoli 70 let in je zelo spu\xc5\xa1\xc4\x8dala zrak._NEWLINE_\xc5\xbde v prvih letih svojega u\xc4\x8denja je za\xc4\x8del nastopati v doma\xc4\x8dem in tudi v okoli\xc5\xa1kih krajih, na raznih prireditvah, sre\xc4\x8danjih, itd. Kot vsak mladi godec, si je tudi Goter na\xc5\xa1el svoje vzornike v narodnozabavni glasbi. Na za\xc4\x8detku je bil to Franc Miheli\xc4\x8d, potem Slavko Avsenik, ter Brane Klav\xc5\xbear in profesor Zoran Lupinc.\n_START_SECTION_\nGlasbena kariera\n_START_PARAGRAPH_\nNa za\xc4\x8detku svoje glasbene kariere se je za\xc4\x8del u\xc4\x8diti pri gospodu Zdravku Dolin\xc5\xa1ku in Slavku Kov\xc5\xa1etu, kasneje pri Francu Zemetu in nazadnje pri Branetu Klav\xc5\xbearju._NEWLINE_Pozneje so se za\xc4\x8dela prva tekmovanja, na katerih pa mu ni \xc5\xa1lo preve\xc4\x8d dobro. L. 1988 se v predizboru, ki je potekalo v La\xc5\xa1kem, ni uvrstil v polfinale Zlate harmonike Ljube\xc4\x8dna. Od takrat pa se je za\xc4\x8del bolj konkretno u\xc4\x8diti._NEWLINE_Ko je pri\xc5\xa1el pod roke Braneta Klav\xc5\xbearja je za\xc4\x8del igrati bolj intenzivno in zares. Poleg \xc5\xa1tudiranja na velenjski gimnaziji mu je uspevalo redno obiskovati vaje za diatoni\xc4\x8dno harmoniko, kjer je osvojeno snov ali skladbe vadil po ve\xc4\x8d ur na dan. L. 1993 pa mu je uspelo osvojiti prvo in zadnjo srebrno plaketo Ljube\xc4\x8dne, saj je pozneje v naslednjih 2 letih osvojil \xc5\xa1e 2 zlati. L. 1994 je postal tudi zmagovalec Ljube\xc4\x8dne, po mnenju ob\xc4\x8dinstva._NEWLINE_L. 1997 je zmagal v oddaji Po doma\xc4\x8de RTV SLO z voditeljem Jo\xc5\xbeetom Gali\xc4\x8dem, kjer so \xc5\xa1tevilni harmonikarji poskusili svoj talent in sre\xc4\x8do. Goter je takrat za prvo nagrado dobil novo harmoniko znamke RUTAR. V istem letu pa je osvojil \xc5\xa1e 1. mesto na evropskem prvenstvu, ki se je odvijalo v Attimisu. Pozneje je \xc5\xa1tudij nadaljeval na Ekonomsko-poslovni fakulteti v Mariboru._NEWLINE_Goter se je pozneje odlo\xc4\x8dil za svetovno prvenstvo, a mu je Zoran Lupinc, ki je naslov svetovnega prvaka osvojil leta 1987 postavil pravi izziv. Izziv, da se vpi\xc5\xa1e v elitni klub harmonikarjev, ki so osvojili tudi to najvi\xc5\xa1jo lovoriko. L. 1999 se je naposled prijavil na svetovno prvenstvo, ki se je odvijalo v mestu Monsano pri Anconi v Italiji. Takrat je osvojil naslov absolutnega svetovnega prvaka v igranju na diatoni\xc4\x8dno harmoniko.\n_START_SECTION_\nZanimivosti\n_START_PARAGRAPH_\nRobert Goter je odprl tudi svojo glasbeno \xc5\xa1olo, Glasbena \xc5\xa1ola Goter, kjer pou\xc4\x8duje mlade talentirane harmonikarje, da postanejo vrhunski igralci. Poleg tega pa je Goter ustvaril prvi ra\xc4\x8dunalni\xc5\xa1ki program za u\xc4\x8denje diatoni\xc4\x8dne harmonike, t. i. VSLN (Vsak Se Lahko Nau\xc4\x8di), ki ponuja pot do za\xc4\x8detni\xc5\xa1kega znanja igranja na ta in\xc5\xa1trument.'